Урыстәыла Аԥсны ахәыҷтәы хәышәтәырҭа ҳамҭас аортопедиатә стол анаҭеит
© SputnikНовый ортопедический хирургический стол подарили Республиканской детской больнице
© Sputnik
Амедицинатә хархәага аахәоуп Урыстәылатәи Афедерациа ахада иҿы иаԥҵо ахәыҷы изинқәа рыхьчаразы Аппарати аԥснытәи рколлегацәеи русеицура иабзоураны.
АҞӘА, абҵара 17 – Sputnik, Бадраҟ Аҩӡба. Урыстәыла Аԥсны ахәыҷтәы хәышәтәырҭа ҳамҭас аортопедиатә стол анаҭеит Урыстәылатәи Афедерациа ахада иҿы иаԥҵо ахәыҷы изинқәа рыхьчаразы Аппарат аиҳабы Мариа Львова-Белова лыҿцәажәара ашьҭахь ҳәа лҳәеит аԥснытәи лколлега Мактина Џьынџьалԥҳа.
Џьынџьалԥҳа иазгәалҭеит Львова-Беловеи лареи аҵыхәтәантәи реиԥыларақәа руак аан амеморандум аҳәаақәа ирҭагӡаны аусеицура азҵаарақәа иахьрылацәажәоз амедицинатә хырхарҭагьы ишазааҭгылаз.
"Сара исҳәеит Ареспубликатә хәыҷтәы хәышәтәырҭаҿы аортопед- аԥҟарҭатә стол шыҟам. Лара аҭакс иазгәалҭеит астол аахәараҿы ацхыраара ҟарҵар шрылшо. Мышқәак раԥхьа Аԥсныҟа иаарышьҭит аԥҟарҭатә стол", - лҳәеит лара.
Аҭыԥантәи аҟазауаа рпациентцәа ареспублика анҭыҵҟа ирышьҭлар акәын, аԥҟарҭатә стол аҟамзаара иахҟьаны афонд "Ашана" аусура аҳәаақәа ирҭагӡаны Аԥсныҟа иаауа Ермантәылатәи аҟазауааи аҭыԥантәи аҟазауааи аоперациақәа рзеицымҩаԥгомызт.
"Ҳҟазауаа шьахәқәоуп. Ирылшоит аҭыԥ аҿгьы иахәҭоу аоперациа аҟаҵара. Ҭабуп ҳәа расҳәар сҭахуп сколлегацәа – Урыстәылатәи Афедерациа ахада иҿы иаԥҵо ахәыҷы изинқәа рыхьчаразы Аппарат анапхгаҩы Мариа Львова-Белова, агуманитартә цхырааразы акомиссиа алахәылацәа, хаҭала акомиссиа ахантәаҩы, афинансқәа рминистр Владимир Делба", - лҳәеит Џьынџьалԥҳа.
Ареспубликатә хәыҷтәы хәышәтәырҭа атравматолог-аортопед Гьаргь Морохиа иҳәеит, амедицинатә хархәага ҿыц ишалнаршо уаанӡатәи аортопедтә стол аҿы зура амуаз еиуеиԥшым аоперациақәа рымҩаԥгара.